Timol-saak: Oudpolisieman misluk weer om vervolging te laat staak     Joao Rodrigues vroeër in die Johannesburgse hooggeregshof. (Foto: Itumeleng English/ANA) Joao “Jan” Rodrigues, die voormalige veiligheidspolisielid, se aansoek in die appèlhof om sy vervolging permanent te laat staak, het misluk. Rodrigues, in sy 80’s, word vervolg in verband met die dood van die apartheidsaktivis Ahmed Timol. Rodrigues is die laaste persoon wat Timol lewend gesien het en sy getuienis was die kern van die ondersoek in 1972 wat bevind het Timol het sy eie lewe geneem toe hy van die tiende verdieping van die John Vorster-plein-gebou in Johannesburg gespring het. Timol was 29 jaar oud toe hy in Oktober 1971 in Johannesburg in hegtenis geneem en by die destydse John Vorster-plein-polisiestasie (deesdae die Johannesburg-Sentraal-polisiestasie) aangehou is. Hy is vier dae later dood. Rodrigues het in sy aansoek om verlof tot appèl aangevoer dat die hooggeregshof verkeerd was toe hy bevind het dat die vertraging in vervolging nie die billikheid van die verhoor sou beïnvloed en sy reg op ŉ billike verhoor sou skend nie. Hy het in hofstukke aangevoer dat die hooggeregshof ook verkeerd was deur te bevind dat hy nie weens ŉ onbehoorlike motief vervolg word nie. Hy het aangevoer dat ŉ aansienlike aantal verdere vervolgings van soortgelyke sake rakende beweerde oortredings wat gedurende die apartheidsera deur polisiebeamptes gepleeg is, en waar daar nie om amnestie vir die oortredings by die Waarheids-en-Versoeningskommissie aansoek gedoen is nie, in die toekoms sou volg. Die hoogste hof van appèl het in ŉ meerderheidsuitspraak bevind dat daar geen bewyse is dat die vertraging van 47 jaar voor die aanvang van die verhoor noodwendig die algehele regverdigheid van die verhoor sou beïnvloed nie, en dat ouderdom en sieklikheid relevant sou wees in die vonnisstadium en dit nie gronde is waarop die appellant kan steun as ŉ vorm van vooroordeel nie. Rodrigues is in Julie 2018 van moord aangekla nadat Timol se familie geweier het om te aanvaar dat hy selfmoord gepleeg het, en nadat nog ŉ geregtelike ondersoek na Timol se dood gehou is, is daar bevind dat hy vermoor is. Rodrigues se aanvanklike poging om sy vervolging permanent te laat staak, het in September 2019 misluk. Hy het teen die beslissing geappelleer, maar ook dié aansoek is van die hand gewys waarna hy die appèlhof genader het. Die saak is in November verlede jaar in die appèlhof aangehoor. Rodrigues was destyds ŉ administratiewe klerk by die veiligheidstak van die polisie by sy hoofkantoor in Pretoria. Hy ontken dat hy enigsins betrokke was by Timol se ondervraging en beweerde marteling.